[Innocentius Episcopus servus servorum Dei, venerabili fratri Episcopo Norvicensi, salutem et Apostolicam benedictionem. Ex parte Abbatis et Conventus Cluniacensis nobis est ablata querela, quod tu Villam de Tilhesfort Lincolniensis Diœcesis, ad Cluniacensem Ecclesiam pertinentem, cuidam fratri tuo de facto pro tuæ voluntatis arbitrio contulisti, qui eam detinet in eorum grave præjudicium, et enormem ipsius Ecclesiæ læsionem. Volentes igitur ut quod contra justitiam fecisse diceris corrigas per te ipsum, fraternitatem tuam rogamus, monemus, et hortamur attentè, per Apostolica tibi scripta mandantes quatenus, si est ita, Villam eamdem cum juribus et pertinentiis suis procures sine qualibet difficultate restitui Abbati et Conventui supradictis, eam in hoc diligentiam habiturus, quod iidem non cogantur de te nobis super hoc iterare querelam: alioquin dilectis filiis Rosem. et de Mercum. Ludovicensis Diœcesis Prioribus damus nostris litteris in mandatis, ut te ad id monitione præmissa, appellatione remota, auctoritate nostra, prævia ratione compellant. Datum Anagniæ XIII. Kalendas Augusti, Pontificatus nostri anno primo.]